Mal-1,000 immigrant żbarkaw l-Italja fl-aħħar 24 siegħa.  Dan ifisser li f’temp ta’ 48 siegħa t-total ta’ immigranti li qasmu l-Mediterran u niżlu l-Italja qabeż l-4,000 ruħ. Iċ-ċifri ngħataw mill-Ministru Taljan tal-Intern Angelino Alfano hekk kif qed iwissu b’aktar żbarki fis-sigħat u l-jiem li ġejjn, b’mod speċjali minn dgħajjes li qed jitilqu mil-Libja. Alfano qed jgħid li l-influss tal-immigranti qed ikun bla waqfien u l-Italja qed tiffaċċja stat qawwi ta’emerġenza minħabba l-għajnuna meħtieġa fil-konfront tal-immigranti li saħansitra jkollhom bżonn kura medika. Skont il-Ministru Taljan, is-sitwazzjoni hija gravi tant li t-€80 miljun mogħtija mill-Unjoni Ewropea lill-Frontex mhumiex biżżejjed biex l-Aġenzija li tissorvelja l-fruntieri tlaħħaq ma’ dawn l-ammonti kbar ta’ traġitti. L-ispiża tal-Italja hija ta’ €300,000 kuljum, li tammonta għal €9 miljun fix-xahar.  Dawn il-flus qed jintefqu biex tingħata l-ewwel għajnuna l-immigranti li sa mill-bidu ta’ din is-sena biss diġà ġew salvati mal-15,000 ruħ. Mil-Libja jidher li hemm lesti biex jaħarbu bid-dgħajsa lejn l-Ewropa bejn 300,000 u 600,000 immigrant, ċifra li kienet ikkonfermata wkoll il-Kummissarju Ewropew Cecilia Malmstrom. Jirriżulta li t-talbiet għall-għajnuna qed isiru malli d-dgħajjes ikunu waslu mat-30 u 40 mil lil hinn mix-xatt tal-Libja.